*Jász Attila*

**Égszínkékcinkék**

Égszínkék kékcinkét

láttam egy ág végén.

A hó súlya ringatta,

éhségtől ingatta

két kicsi lábacska.

Kimentem sürgősen

szotyival kezemben,

de nem volt már senki ott,

csak az ág vége mozogott.

Délután szüleim nem hitték,

hogy egy szép

égszínkék kékcinkét

láttam egy inogó ág végén.

Visszajöttek. Oda nézz.

Az égszínkék kékcinkék.

Nézd, apa,

nézd, nézd, nézd.

Ülnek az ág végén.

Már késő.

De itt egy visszatérő.

Mégiscsak itt vannak.

Nézd, apa, megfagynak.

Nem fagynak, nyugodj meg,

nem fognak.

Hadd kavarja csak

a szél a porhavat,

alatta találnak magvakat.

De az égszínkék kékcinkék

olyan kis picinykék,

biztosan buták is

szegénykék…

Szegénykék.

Mégis milyen szép a tolluk,

a szárnyuk, a sapkájuk.

És nézd, apa,

nincs is csizmájuk.

Csizmát húzunk hát,

sapka, sál és kabát,

kiteszünk pár Barbie csizmát

a kis meggyfa alá.